Objava zahtevka za registracijo imena v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 219/04)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od dneva te objave.

ENOTNI DOKUMENT

„Marmelada Branca de Odivelas“

EU št.: PGI-PT-02609 – 19. maj 2020

ZOP ( ) ZGO (X)

1. Ime [ZOP ali ZGO]

„Marmelada Branca de Odivelas“

2. Država članica ali tretja država

Portugalska

3. Opis kmetijskega proizvoda ali živila

3.1. Vrsta proizvoda

Skupina 1.6 Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

„Marmelada Branca de Odivelas“ je sadni žele, skuhan le iz mezokarpa kutine z belim sladkorjem, vodo in limoninim sokom.

Mezokarp kutine je rumene do bledo rumene barve in ima lahko zelenkaste odtenke. Z uporabo belega sladkorja se pridobi kutinov žele, ki je skoraj bele barve, z uporabo limoninega soka pa se prepreči oksidacija mesa kutine, potem ko je ta olupljena.

Za proizvodnjo 1 000 g končnega proizvoda je potrebnih vsaj 350 g kutinove pulpe ali pireja.

Za proizvodnjo sladkornega sirupa je treba segreti ustrezno količino vode in sladkorja, pri čemer se v povprečju porabi 1 kg sladkorja na 250 ml vode.

„Marmelada Branca de Odivelas“ ima naslednje fizikalne in organoleptične značilnosti:

barva: enotna, skoraj bela;

sijaj: enoten in intenziven;

konsistenca: dovolj čvrsta, da se proizvod lahko reže z nožem;

vonj: po kutinah;

okus: sladek.

3.3. Krma (samo za proizvode živalskega izvora) in surovine (samo za predelane proizvode)

—

3.4. Posebne faze proizvodnje, ki jih je treba izvajati na opredeljenem geografskem območju

Vse faze proizvodnje želeja „Marmelada Branca de Odivelas“ morajo potekati na opredeljenem območju v občini Odivelas v okrožju Lizbona:

dobava surovin in skladiščenje; izbira, pranje, lupljenje, kuhanje in stiskanje sadežev; tehtanje sestavin, priprava sladkornega sirupa ter mešanje in kuhanje sladkornega sirupa in pireja kutine; polnjenje v posode, stabiliziranje proizvoda (počitek), rezanje v želeno obliko in sušenje.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

Ne glede na obliko, v kateri se prodaja proizvod, morata biti na etiketi napis „Marmelada Branca de Odivelas“ – ZGO in logotip proizvoda, ki je prikazan spodaj.

4. Jedrnata opredelitev geografskega območja

Občina Odivelas v okrožju Lizbona.

5. Povezava z geografskim območjem

Značilnosti želeja „Marmelada Branca de Odivelas“ so posledica njegovega slovesa in človeških dejavnikov na opredeljenem geografskem območju ter so hkrati razlog za njegov sloves.

Žele „Marmelada Branca de Odivelas“ je sekularna zapuščina cistercijanskih nun iz samostana sv. Denisa v občini Odivelas. Je ena v vrsti raznolikih izjemno kakovostnih „samostanskih slaščic“, ki se v občini Odivelas proizvajajo že več generacij.

Žele „Marmelada Branca de Odivelas“, proizveden v občini Odivelas, ima posebne značilnosti, ki jih je mogoče pripisati tradicionalnim metodam, uporabljenim v samostanu. Te metode so se v občini Odivelas dosledno in natančno uporabljale in prenašale iz generacijo v generacijo.

Posebnost tega sadnega želeja je v dolgoletnem strokovnem znanju proizvajalcev iz občine Odivelas, temelječem na zgodovinski tradiciji, ki se je prenašala iz ene generacije v drugo in se je zato izoblikovala skozi čas; v različnih oblikah trženja, v katerih je vedno omenjena občina Odivelas; v uporabi posod in rezil, starih več kot 100 let, ki se še vedno uporabljajo kot modeli za nekatere oblike, ki jih poznamo danes; v dejstvu, da je proizvod vedno proizveden v občini Odivelas, in zgodovinskih dejavnikih, ki proizvod povezujejo z občino Odivelas ter s tem potrjujejo njegov sloves.

Posebne značilnosti želeja „Marmelada Branca de Odivelas“ so posledica lokalnega znanja in izkušenj, uporabljenih v tradicionalnem proizvodnem procesu: od strogega izbora sadežev do natančne določitve, kdaj je sladkor dosegel fazo „trde kroglice“, ko iz majhne količine sladkorja, danega v vodo, nastane gruda, kar lokalni proizvajalci ocenjujejo na podlagi izkušenj. Vse to kaže, kako zelo je pomemben človeški dejavnik.

Navedeni kutinov žele je zaslovel, ker je za razliko od drugih skoraj bel. Njegovi opisi in sklici nanj v knjigah in rokopisih so zelo stari, kar velja zlasti za O Livro de Receitas da Ultima Freira de Odivelas (Knjiga receptov zadnje nune iz samostana). Zgodovinarji so si enotni, da je bil recept prepisan pravilno. Ta dokument torej potrjuje pristnost proizvoda, pri čemer je pomembno, da recept opisuje postopek za pripravo proizvoda Marmelada Branca (beli kutinov žele).

O njegovem sedanjem ugledu med drugim pričajo dejstvo, da se je leta 2019 uvrstil v finale tekmovanja 7 Maravilhas Doces de Portugal, osvojene nagrade, zlasti na nacionalnem tradicionalnem tekmovanju portugalskih slaščic iz sadja, in omembe v medijih.

Portugalski časopis SOL je na primer 5. junija 2015 objavil članek z naslovom Confraria da marmelada Branca de Odivelas (združenje Marmelada Branca de Odivelas), v katerem sta bili poudarjeni pristnost in edinstvenost proizvoda.

V delu Doces Conventuais e Licores da Tradição Portuguesa (1981) Maria de Lourdes Modesto žele „Marmelada Branca de Odivelas“ opiše z besedami: „Najboljši kutinov žele je še vedno proizveden v občini Odivelas. Le kutinov žele, ki je skoraj čisto bel, si zasluži to posebno ime – prava poslastica.“

Sklic na objavo specifikacije

https://www.dgadr.gov.pt/images/docs/val/dop_igp_etg/Valor/CE_marmelada_branca_odivelas.pdf

(1) UL L 343, 14.12.2012, str. 1.